CELEX: 
Language: et
Date: 2018-07-09 00:00:00
Title: KOMISJONI DELEGEERITUD MÄÄRUS (EL) …/…, millega muudetakse delegeeritud määrust (EL) nr 639/2014 Euroopa Parlamendi ja nõukogu määruses (EL) nr 1307/2013 sätestatud keskkonnasäästlikumaks muutmise tavasid käsitlevate teatavate sätete osas

SELETUSKIRI
            
            
               1.DELEGEERITUD ÕIGUSAKTI TAUST
            
            
               Keskkonnasäästlikumaks muutmise toetused moodustavad 30 % ELi liikmesriikide otsetoetuste aastastest ülemmääradest. Need makstakse välja aastase maksena toetuskõlbliku hektari kohta, tingimusel et põllumajandustootjad peavad kinni kolmest lihtsast, üldisest, lepinguvälisest ja iga-aastasest kohustusest, mis on kasulikud keskkonnale ja kliimale. Need standardsed keskkonnasäästlikumaks muutmise tavad, mis on määratud kindlaks määruses (EL) nr 1307/2013 (edaspidi „alusmäärus“), on järgmised: ökoloogilise kasutuseesmärgiga maa-ala peab katma 5 % haritavast maast, põllukultuuride mitmekesistamine ja püsirohumaa säilitamine, sealhulgas ka keskkonnatundliku püsirohumaa kaitse. Teatavatel juhtudel võivad põllumajandustootjad tavapraktika alternatiivina kohaldada samaväärseid praktikaid, mis on samuti alusmääruses ära toodud. Komisjoni delegeeritud määruses (EL) nr 639/2014 (edaspidi „delegeeritud määrus“), viimati muudetud komisjoni delegeeritud määrusega (EL) nr 2017/1155, on täpsustatud ja täiendatud teatavaid keskkonnasäästlikumaks muutmise tavade tehnilisi parameetreid, tavadega seotud mõisteid ja meetodeid. 
            
            
               Käesoleva õigusaktiga muudetakse mitmeid delegeeritud määruse keskkonnasäästlikumaks muutmise sätteid. See tuleneb sellest, et alusmääruse kohaseid keskkonnasäästlikumaks muutmise sätteid on hiljuti muudetud määrusega (EL) 2017/2393 (edaspidi „koondmäärus“). 
            
            
               Koondmäärusest tulenevaid muudatusi, mis puudutavad delegeeritud määruse mitmeid muid sätteid, mis ei ole seotud keskkonnasäästlikumaks muutmisega, on käsitletud eraldi õigusaktis.
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               Eelnõu esitati liikmesriikidele otsetoetuste ekspertrühma kohtumiste raames, mis toimusid 14. detsembril 2017 ja 23. jaanuaril 2018. Komisjon talitused täpsustasid mitmeid küsimusi ja vastasid ekspertide küsimustele. Seejärel viimistlesid eksperdid eelnõud kohtumistel esitatud või kirjalikult saadetud tähelepanekute alusel. 
            
            
               Eksperdirühma koosolekute kokkukutsumisel edastati käesoleva akti eelnõud ka Euroopa Parlamendile ja nõukogule.
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Püsirohumaa
            
            
               Delegeeritud määruse artikli 43 lõikes 3 on loetletud võimalikud muutused seoses maa-aladega, nt mahepõllumajandusliku tootmisega seotud muutused, kui liikmesriikidel on vaja püsirohumaa võrdlussuhtarvu kohandada, kui nad leiavad, et need muutused on oluliselt mõjutanud suhtarvu kujunemist. Koondmäärusega võeti kasutusele kolm võimalust liikmesriikide jaoks, et kohandada püsirohumaad selliselt, et see hõlmaks üksnes rohumaad, mida ei ole viis aastat või kauem küntud; hõlmaks muid liike, nagu söödaallikaks olevad põõsad ja/või puud, tingimusel et rohumaa jääks valdavaks; hõlmaks karjatamiseks sobivat maad, isegi kui rohumaa ei ole valdav. See võib mõjutada võrdlusalusena käsitatavat püsirohumaa pindala ja seeläbi oluliselt mõjutada suhtarvu. Seega tehakse ettepanek lisada need konkreetsed juhud kõnealuses artiklis loetletud juhtude hulka. 
            
            
               Delegeeritud määruse artikli 44 lõikes 1 on sätestatud (liikmesriikidele) eeskirjad vabatahtliku süsteemi kohta, mille kohaselt võivad põllumajandustootjad püsirohumaa kasutusotstarvet muuta. Praegu hõlmab see tingimust, et maakasutuse muutmisega peab kaasnema mõne teise, püsirohumaale vastava maa-ala loomine, mis liigitatakse püsirohumaana alates esimesest päevast. Tehakse ettepanek laiendada seda sätet, et lisada ka juhtum, kus püsirohumaa taastatakse samal maatükil, kui liikmesriigid kohaldavad üleskündmise kriteeriumi (vt eespool). 
            
            
               Ökoloogilise kasutuseesmärgiga maa-ala
            
            
               Koondmääruses kehtestati lisaks varem kindlaks määratud liikidele kolm ökoloogilise kasutuseesmärgiga maa-ala liiki. Määruse (EL) nr 1307/2013 põhjenduses 45 on rõhutatud, kui oluline on ökoloogilise kasutuseesmärgiga maa-alad rajada sidusal moel. Seetõttu tehakse ettepanek selgitada seost uute ökoloogilise kasutuseesmärgiga maa-alade ja ülejäänute vahel haldustingimuste seisukohast.
            
            
               Üks nendest uutest ökoloogilise kasutuseesmärgiga maa-ala liikidest on meetaimedele mõeldud kesa, mille kaalutegur on suurem kui olemasoleval ökoloogilise kasutuseesmärgiga maa-ala liigil – kesal. Tehakse ettepanek selgitada seda erisust kahe liigi vahel, muutes delegeeritud määruse artikli 45 lõiget 2.
            
            
               Erinevus nende kahe liigi vahel seisneb meetaimede esinemisrohkuses kõnealustel maa-aladel. Kuna meetaimedele mõeldud kesa moodustas varem osa nüüdseks eraldiseisvast kesaliigist, tuleks kesa suhtes kehtivaid haldusnõudeid, eelkõige „mittetootmise“ nõuet, liikmesriikide kehtestatavat minimaalkestust ja taimekaitsevahendite kasutamise keeldu kohaldada ka meetaimedele mõeldud kesa suhtes. Selleks et kõrvaldada kahtlused, mis võivad tekkida seoses uut liiki kesaga, millega kaasneb taimede külvamine kesale, tehakse ökoloogilise kasutuseesmärgiga maa-alade bioloogilise mitmekesisuse eesmärki arvestades ettepanek selgitada, et kooskõlas mittetootmise nõudega, ei tohiks sellised maa-alad hõlmata alasid, kus tavaliselt kasvatatakse põllukultuure saagi saamisel eesmärgil.
            
            
               Et teha vahet kahte liiki kesa vahel ja tagada põllumajandustootjatele kindlus selle kohta, missugune taimkate on meetaimedele mõeldud kesa puhul lubatud, soovitatakse liikmesriikidel kehtestada loetelu liikidest, mida võib sellisele kesale külvata. Samuti on tehtud ettepanek jätta invasiivsed võõrliigid sellest loetelust välja. Liikmesriikidel peaks olema võimalus otsustada asjaomaste täiendavate haldusnõuete üle, nii et sellistest maa-aladest saadav kasu bioloogilise mitmekesisuse seisukohast oleks võimalikult suur. Samuti tehakse ettepanek selgitada, et heintaimede mittevaldav esinemine meetaimedele mõeldud kesal ja tarude kesale paigutamine, on lubatud, kuna need ei mõjuta bioloogilist mitmekesisust. 
            
            
               Arvestades bioloogilise mitmekesisuse eesmärki ökoloogilise kasutuseesmärgiga maa-alade puhul, nähakse artiklisse 45 lisatava uue lõikega 8a ette haldustingimused seoses kemikaalide kasutamisega uutel ökoloogilise kasutuseesmärgiga maa-aladel, kus kasvavad siidpööris (Miscanthus) ja kaelus-vaigulill (Silphium perfoliatum). 
            
            
               Jõustumine ja kohaldamine
            
         
         
            
               Artiklis 2 tehakse ettepanek eristada käesoleva määrusega ette nähtud muudatuste kohaldamise aastad. Kuigi püsirohumaaga seotud muudatused peaksid olema kohaldatavad 2018. aastal, tehakse selleks, et jätta riiklikele asutustele ja põllumajandustootjate kohanemisaega, ettepanek ökoloogilise kasutuseesmärgiga maa-alasid käsitlevate muudatuste kohaldamist edasi lükata kuni 2019. aastani, kui on kehtestatud uued nõuded. 
            
            
            
               KOMISJONI DELEGEERITUD MÄÄRUS (EL) …/…,
            
            
               9.7.2018,
            
            
               millega muudetakse delegeeritud määrust (EL) nr 639/2014 Euroopa Parlamendi ja nõukogu määruses (EL) nr 1307/2013 sätestatud keskkonnasäästlikumaks muutmise tavasid käsitlevate teatavate sätete osas
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 17.detsembri 2013. aasta määrus (EL) nr 1307/2013, millega kehtestatakse ühise põllumajanduspoliitika raames toetuskavade alusel põllumajandustootjatele makstavate otsetoetuste eeskirjad ning tunnistatakse kehtetuks nõukogu määrused (EÜ) nr 637/2008 ja (EÜ) nr 73/2009,
                  1
                eriti selle artikli 45 lõike 6 punkti b ja artikli 46 lõike 9 punkti a,
            
            
               ning arvestades järgmist:
            
            
               (1)Komisjoni delegeeritud määruse (EL) 639/2014
                  2
                artiklitega 38–48 on kehtestatud määruses (EL) nr 1307/2013 sätestatud keskkonnasäästlikumaks muutmise tavade asendamise eeskirjad. 
            
            
               (2)Euroopa Parlamendi ja nõukogu määrus (EL) 2017/2393,
                  3
                millega muudetakse määrusega (EL) nr 1307/2013 kehtestatud mitmeid sätteid keskkonnasäästlikumaks muutmise tavade kohta, jõustus 30. detsembril 2017. Keskkonnasäästlikumaks muutmise tavasid käsitlevaid muudatusi kohaldatakse alates 1. jaanuarist 2018. Selleks et selgitada asjaomaste ettevõtjate kohustusi ja tagada järjepidevus nende vahel, on nende muudatuste kohaselt vaja teatavaid delegeeritud määruse (EL) nr 639/2014 sätteid kohandada. 
            
            
               (3)Kui liikmesriigid otsustavad, et rohumaad, mida ei ole viis aastat või kauem küntud, käsitatakse püsirohumaana määruse (EL) nr 1307/2013 (muudetud määrusega (EL) 2017/2393) artikli 4 lõike 2 kolmanda lõigu punkti a kohaselt, või kui nad otsustavad, et püsirohumaa võib hõlmata muid liike, nagu näiteks teatavad põõsad ja puud vastavalt käesoleva lõigu punktile b, või kui nad otsustavad, et teatavat maa-ala, mis sobib karjatamiseks, käsitatakse püsirohumaana kooskõlas käesoleva lõigu punktiga c, peaksid nad vajaduse korral kohandama oma võrdlussuhtarvu, et võtta arvesse selliste otsuste võimalikku olulist mõju suhtarvule. 
            
            
               (4)Vastavalt määruse (EL) nr 1307/2013 (muudetud määrusega (EL) 2017/2393) artikli 4 lõike 2 kolmanda lõigu punkti a lisatud võimalusele, mille kohaselt võivad liikmesriigid otsustada, et rohumaad, mida ei ole viis aastat või kauem küntud, käsitatakse püsirohumaana, võib püsirohumaa kaotada oma kvalifikatsiooni mitte üksnes selle tõttu, et seal hakatakse kasvatama põllukultuure, vaid ka selle tõttu, et seda küntakse. Delegeeritud määruse (EL) nr 639/2014 artikli 44 lõiget 1 tuleks kohandada, et seda uut võimalust arvesse võtta.  
            
            
               (5)Määruse (EL) 2017/2393 artikli 3 lõike 9 punkti b alapunktiga i kehtestatakse kolm uut ökoloogilise kasutuseesmärgiga maa-alade liiki ja laiendatakse praegust loetelu siidpöörise (Miscanthus) kasvualade, kaelus-vaigulille (Silphium perfoliatum) kasvualade ning meetaimedele (õietolmu- ja nektaririkkad liigid) mõeldud kesaga. Määruse (EL) nr 1307/2013 põhjenduses 45 on rõhutatud, kui oluline on ökoloogilise kasutuseesmärgiga maa-ala rajada sidusal moel. Seepärast on vaja selgitada seost uut liiki ökoloogilise kasutuseesmärgiga maa-alade ning juba olemasolevate liikide vahel.
            
            
               (6)Kuna varem moodustas meetaimedele mõeldud kesa osa ökoloogilise kasutuseesmärgiga maa-aladest, mis hõlmas kesa, tuleks kehtivaid haldusnõudeid jätkuvalt kohaldada kesa suhtes. Eelkõige tuleks põllumajandusliku tootmise keeldu, liikmesriikide kehtestatavat minimaalkestust ja taimekaitsevahendite kasutamise keeldu, mis kehtib kesa puhul, kohaldada ka meetaimedele mõeldud kesa suhtes, isegi kui meetaimede külvamine on sellisel uuel ökoloogilise kasutuseesmärgiga maa-alal lubatud. 
            
            
               (7)Selleks et kõrvaldada kahtlused, mis võivad tekkida seoses uue ökoloogilise kasutuseesmärgiga maa-alaga, ja selleks et vältida sellisele maa-alale tavapäraste põllukultuuride külvamist, tuleks ökoloogilise kasutuseesmärgiga maa-alade bioloogilise mitmekesisuse eesmärki arvestades selgitada, et kooskõlas mittetootmise nõudega, ei tohiks sellised maa-alad hõlmata alasid, kus tavaliselt kasvatatakse põllukultuure saagi saamisel eesmärgil.
            
            
               (8)Kuna määruse (EL) nr 1307/2013 X lisas, mida on muudetud määrusega (EL) 2017/2393, antakse uuele ökoloogilise kasutuseesmärgiga maa-alale „meetaimedele mõeldud kesa“, millele on osutatud määruse (EL) nr 1307/2013 artikli 46 lõike 2 punktis m, suurem kaalutegur kui „kesale“, millele on osutatud kõnealuse määruse artikli 46 lõike 2 punktis a, tuleks selgitada ökoloogilise kasutuseesmärgiga maa-ala kahe liigi vahelist erinevust. Eelkõige selleks, et tagada põllumajandustootjatele õiguskindlus seoses liikidega, mida käsitatakse õietolmu- ja nektaririkaste liikidena ning seega meetaimedena määruse (EL) nr 1307/2013 artikli 46 lõike 2 esimest lõigu punkti m kohaldamisel, tuleks kehtestada selliste liikide loetelu. Pidades silmas erinevaid põllumajanduslikke tingimusi ja liikide mitmekesisust kogu liidus, tuleks jätta asjakohaste liikide valik liikmesriikide otsustada. Invasiivseid võõrliike Euroopa Parlamendi ja nõukogu määruse (EL) nr 1143/2014
                  4
                tähenduses ei tohiks nendel maa-aladel kasutada, sest need kujutavad endast ohtu pärismaisele bioloogilisele mitmekesisusele ning takistavad muu hulgas taimede ja tolmeldajate koostoimet.
            
            
               (9)Lisaks sellele, et maksimeerida bioloogilisest mitmekesisusest saadavat kasu, peaks liikmesriikidel olema lubatud otsustada võimalike asjakohaste täiendavate haldusnõuete üle, nt liikide segud. Võttes samuti arvesse, et heintaimede mittevaldav esinemine ja tarude kesale paigutamine ei mõjuta meetaimedele mõeldud kesa bioloogilise mitmekesisust, tuleks tarude kesale paigutamist lubada. 
            
            
               (10)Et kaitsta ja parandada bioloogilist mitmekesisust kooskõlas keskkonnasäästlikumaks muutmise eesmärkidega, tuleks kehtestada haldusnõuded keemiliste lisandite (mineraalväetised ja taimekaitsevahendid) kasutamise kohta hiljuti loodud ökoloogilise kasutuseesmärgiga maa-aladel, kus kasvavad siidpööris (Miscanthus) ja kaelus-vaigulill (Silphium perfoliatum). Eelkõige arvestades taimekaitsevahendite suhteliselt kahjulikumat mõju bioloogilisele mitmekesisusele, tuleks nende kasutamine kõnealustel maa-aladel keeleta, lubades samas nende kasutamist ainult esimesel aastal, et aidata kaasa kõnealuste alade loomisele. Seepärast tuleks delegeeritud määrust (EL) nr 639/2014 vastavalt muuta.
            
            
               (11)Käesolevat määrust tuleks kohaldada toetusetaotluste suhtes, mis hõlmavad alates 1. jaanuarist 2018 alanud kalendriaastaid. Siiski võttes arvesse aega, mida riiklikud ametiasutused ja põllumajandustootjad vajavad käesoleva määrusega kehtestatud ökoloogilise kasutuseesmärgiga maa-alade kohta käivate nõuetega kohanemiseks, tuleks vastavaid muudatusi kohaldada vaid toetusetaotluste suhtes, mis hõlmavad alates 1. jaanuarist 2019 alanud kalendriaastaid,
            
         
         
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Delegeeritud määruse (EL) nr 639/2014 muutmine
            
            
               Delegeeritud määrust (EL) nr 639/2014 muudetakse järgmiselt.
            
            
               (1)Artikli 43 lõige 3 asendatakse järgmisega:
            
            
               „3. Liikmesriigid võivad suhtarvu kohandada, kui nad leiavad, et selle kujunemist on oluliselt mõjutanud teatavad tegurid, eelkõige maa-ala muutmine mahepõllumajanduslikuks alaks või väikepõllumajandustootjate kavas osalejate arvu muutumine või kui liikmesriik võtab vastu otsuse kooskõlas määruse (EL) nr 1307/2013 artikli 4 lõike 2 kolmanda lõigu punktiga a, b või c. Kõnealuses olukorras teatavad liikmesriigid komisjonile viivitamata kohandusest ja selle põhjustest.“
            
            
               (2)Artikli 44 lõige 1 asendatakse järgmisega:
            
            
               „1. Liikmesriigid võivad ette näha põllumajandustootja individuaalse kohustuse, et ilma eelneva individuaalse loata ei tohi püsirohumaa pindala muuta, sealhulgas – kui nad kohaldavad määruse (EL) nr 1307/2013 artikli 4 lõike 2 kolmanda lõigu punkti a – püsirohumaad künda. Põllumajandustootjaid teavitatakse kõnealusest kohustusest viivitamata ja igal juhul enne selle aasta 15. novembrit, kui asjaomane liikmesriik otsuse vastu võtab. Kõnealust kohustust kohaldatakse ainult selliste põllumajandustootjate suhtes, kelle suhtes kohaldatakse määruse (EL) nr 1307/2013 III jaotise 3. peatüki kohaseid kohustusi selliste püsirohumaa pindalade osas, mille suhtes ei kohaldata määruse (EL) nr 1307/2013 artikli 45 lõiget 1.
            
            
               Loa väljaandmine võib sõltuda objektiivsetest ja mittediskrimineerivatest kriteeriumidest, sealhulgas keskkonnakriteeriumidest. Kui esimeses lõigus osutatud luba antakse tingimusel, et mõni teine samaväärse hektarite arvuga maa-ala tuleb muuta püsirohumaaks, või kui liikmesriik kohaldab määruse (EL) nr 1307/2013 artikli 4 lõike 2 kolmanda lõigu punkti a, tingimusel et mõni teine või sama maa-ala luuakse püsirohimaana, käsitatakse kõnealust maad erandina määruse (EL) nr 1307/2013 artikli 4 lõike 1 punktist h püsirohumaana alates maakasutuse muutmise, sealhulgas kündmise esimesest päevast. Selliseid maa-alasid peab vähemalt viiel järjestikusel aastal alates ümbermuutmise, sealhulgas kündmise päevast kasutama rohu ja muude rohttaimede kasvatamiseks. Kui liikmesriik teeb sellekohase otsuse ja kui põllumajandustootjad muudavad püsirohumaaks maa-alad, kus juba kasvatati rohtu või muid rohttaimi, kasutatakse selliseid maa-alasid rohu või muude rohttaimede kasvatamiseks nii mitme aasta jooksul, kui on veel vaja viie järjestikuse aasta kokku saamiseks.“
            
            
               (3)Artiklit 45 muudetakse järgmiselt.
            
            
               (a)Lõige 2 asendatakse järgmisega:
            
            
               „2. Kesa all oleval maal ning meetaimedele (õietolmu- ja nektaririkkad liigid) mõeldud kesal ei toimu põllumajanduslikku tootmist. Liikmesriigid määravad ajavahemiku, mille jooksul peab maa olema vastaval kalendriaastal kesa all. See ajavahemik ei või olla lühem kui kuus kuud. Meetaimedele mõeldud kesa puhul peavad liikmesriigid koostama loetelu kasutatavatest õietolmu- ja nektaririkastest liikidest. Invasiivseid võõrliike Euroopa Parlamendi ja nõukogu määruse (EL) nr 1143/2014(*) artikli 3 lõike 2 tähenduses ei tohi loetelus esitada. Selliste maa-alade hulka ei kuulu maa-alad, kuhu tavaliselt külvatakse saagi saamiseks kasvatatavaid põllukultuure. Liikmesriigid võivad kehtestada täiendavad nõuded. Sellised maa-alad võivad hõlmata rohttaimi, tingimusel et meetaimed jäävad valdavaks. Ilma et see piiraks lõikega 10a kehtestatud „mittetootmise“ nõuet, võib meetaimedele (õietolmu- ja nektaririkkad liigid) mõeldud kesale paigutada mesitarusid. 
            
            
               Erandina määruse (EL) nr 1307/2013 artikli 4 lõike 1 punktist h jääb kesa ning meetaimedele (õietolmu- ja nektaririkkad liigid) mõeldud kesa, mida hoitakse ökoloogilise kasutuseesmärgiga maa-ala eesmärgil kesa all üle viie aasta, põllumaaks.
            
            
               (*)
                     Euroopa Parlamendi ja nõukogu 22. oktoobri 2014. aasta määrus (EL) nr 1143/2014 looduslikku tasakaalu ohustavate võõrliikide sissetoomise ja levimise ennetamise ja ohjamise kohta (ELT L 317, 4.11.2014, lk 35).“
            
            
               (b)Lisatakse lõige 8a:
            
            
               „8a. Liikmesriigid keelavad taimekaitsevahendite kasutamise maa-aladel, kus kasvavad siidpööris (Miscanthus) ja kaelus-vaigulill (Silphium perfoliatum), välja arvatud kahel esimesel aastal, mil põllumajandustootja on need kaks taimeliiki külvanud. Liikmesriigid keelavad või kehtestavad nõuded mineraalväetiste kasutamise kohta, võttes arvesse ökoloogilise kasutuseesmärgiga maa-alade eesmärki, eelkõige kaitsta ja parandada bioloogilist mitmekesisust.“
            
            
               Artikkel 2
            
            
               Jõustumine ja kohaldamine
            
            
               Käesolev määrus jõustub kolmandal päeval pärast selle avaldamist Euroopa Liidu Teatajas.
            
            
               Käesolevat määrust kohaldatakse toetusetaotluste suhtes, mis hõlmavad alates 1. jaanuarist 2018 alanud kalendriaastaid.
            
         
         
            
               Artikli 1 punkti 3 kohaldatakse toetusetaotluste suhtes, mis hõlmavad alates 1. jaanuarist 2019 algavaid kalendriaastaid.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 9.7.2018
            
            
               
                     Komisjoni nimel
               
               
                     president
                     Jean-Claude JUNCKER
               
            
         
         
            
                  
                     (1)
                  
                        ELT L 347, 20.12.2013, lk 608.
               
               
                  
                     (2)
                  
                        Komisjoni 11. märtsi 2014. aasta delegeeritud määrus (EL) nr 639/2014, millega täiendatakse Euroopa Parlamendi ja nõukogu määrust (EL) nr 1307/2013, millega kehtestatakse ühise põllumajanduspoliitika raames toetuskavade alusel põllumajandustootjatele makstavate otsetoetuste eeskirjad, ning muudetakse kõnealuse määruse X lisa (ELT L 181, 20.6.2014, lk 1).
               
               
                  
                     (3)
                  
                        Euroopa Parlamendi ja nõukogu 13. detsembri 2017. aasta määrus (EL) 2017/2393, millega muudetakse määruseid (EL) nr 1305/2013 Euroopa Maaelu Arengu Põllumajandusfondist (EAFRD) antavate maaelu arengu toetuste kohta, (EL) nr 1306/2013 ühise põllumajanduspoliitika rahastamise, haldamise ja seire kohta, (EL) nr 1307/2013, millega kehtestatakse ühise põllumajanduspoliitika raames toetuskavade alusel põllumajandustootjatele makstavate otsetoetuste eeskirjad, (EL) nr 1308/2013, millega kehtestatakse põllumajandustoodete ühine turukorraldus, ning (EL) nr 652/2014, millega nähakse ette sätted toiduahela, loomade tervise ja heaolu ning taimetervise ja taimse paljundusmaterjaliga seotud kulude haldamise kohta (ELT L 350, 29.12.2017, lk 15).
               
               
                  
                     (4)
                  
                        Euroopa Parlamendi ja nõukogu 22. oktoobri 2014. aasta määrus (EL) nr 1143/2014 looduslikku tasakaalu ohustavate võõrliikide sissetoomise ja levimise ennetamise ja ohjamise kohta (ELT L 317, 4.11.2014, lk 35).